Ifølge terrorforsker Magnus Ranstorp skal udmeldingen tages med et gran salt, da IS ofte udnytter angreb til egen fordel.

Terrorbevægelsen Islamisk Stat hævder nu, at det er en af deres sympatisører, der skød mod to danske politibetjente og en civil person på Christiania.

Det skriver terrorbevægelsens eget nyhedsbureau Amaq.

Det er tidligere kommet frem, at den formodede gerningsmand, den nu afdøde 25-årige Meza Hodzic, var medlem af den islamistiske gruppe Millatu Ibrahim, men torsdag slog Københavns Politi fast, at det intet havde med skudepisoden på Christiania at gøre.

I erklæringen fra IS’ nyhedsbureau Amaq lyder det:

- Gerningsmanden bag angrebet rettet mod politiet i København var en af Islamisk Stats soldater og udførte operationen målrettet koalitionens lande.

Kort efter erklæringen fredag aften gentog Københavns Politi på twitter, at der ikke er noget, der tyder på en sammenhæng mellem de islamiske sympatier og skyderiet på Christiania.

Stadig ikke noget i efterforskningen som antyder at gerningsmandens handlinger var påvirket af hans sympati for IS.Ikke yderligere #politidk — Københavns Politi (@KobenhavnPoliti) September 2, 2016

Terrorforsker: Uden tvivl propaganda

Den svenske terrorforsker Magnus Ranstorp siger til TV 2, at sandhedsværdien i udmeldingen fra IS kan være meget lille.

- Det her er uden tvivl propaganda. De hægter sig på det her, og det er lige, hvad de har brug for til deres propaganda. De vil bruge det til at vise, at de stadig har kapaciteten, siger Magnus Ranstorp.

Det er langt fra første gang, at terrorbevægelsen Islamisk Stat hævder, at deres krigere har udført angreb, uden at en egentlig sammenhæng har kunnet bevises.

Magnus Ranstorp betegner udmeldingen, om Meza Hodzic som IS-kriger, som den seneste i et ”evigt voksende katalog af påståede IS-krigere”. Nogle af dem har tætte forbindelse, andre har mere løse forbindelser, mens der også er påståede IS-krigere, som slet ingen forbindelse har haft til terrorbevægelsen, siger han.

Han mener, det er svært at sige, om Meza Hodzic rent faktisk havde en forbindelse til IS og mener, at det kun er politiet, der kan bruges som valid kilde til at bekræfte eller afkræfte påstanden fra nyhedsbureauet Amaq.

Ikke vigtigt om han var IS-kriger

Ifølge Magnus Ranstorp er det i forhold til propagandaen dog ikke så vigtigt, om Meza Hodzic i virkeligheden var en af Islamisk Stats soldater.

- Det betyder ikke rigtig noget, om han rent faktisk havde en forbindelse til IS eller ej. De ønsker at vise, at han er en del af en større bevægelse, som ingen kan stoppe, siger terrorforskeren.

Med IS’ mange fortilfælde for at tage ansvar for angreb, som det ikke kan bevises, de har haft noget med at gøre, er udmeldingen måske ikke så overraskende og betydningsfuld. Men for terrorbevægelsens følgere betyder propagandaen dog noget, siger Magnus Ranstorp.

- Det viser dem, at de er relevante og vigtige og kommer ud til hele verden. For dem er den en sejr, og så er det ikke så vigtigt, om han rent faktisk var IS-soldat.

- Propaganda er en del af slagmarken. Og de er gode til at udnytte alt på en meget simpelt og betydningsfuld måde, tilføjer Magnus Ranstorp.